Aung San Suu Kyi Kiangih Um Ringring A Uico Damlo Bese >>> – Meifar\nAung San Suu Kyi Kiangih Um Ringring A Uico Damlo Bese >>>\nKum 76 mi Aung San Suu Kyi cu England ramah pasal nei in fate 2 an nei, cumi hnuah a pasal le a fale pawl fehsan in Myanmar ramsung buainak ah a lut ih kaih a tong. A pasal, a fale, a tule kiangah caan hmang thei loin aum ringring.\nA fapa in uico a present ih a hmin ah Tai Chi Toe tin a phuah. A fapa in ‘Na umhar caan, na fale, na tule pawl kiangih um na cak caan ah himi uite in lo hnem hram seh. Na umhar hnemtu ding, na kiangih um ringringtu dingah” tin laksawng ah a pe.\nAung San Suu Kyi khalin a uico cu a duhdawt zet ih a fehnak kip ah a hruaitel vivo, a uico khal a pi um loin aum thei ve lo. Ralhrang pawl ih an khumnak hmun khalah a uico hi a telve.\nTuiṭum ahcun a uico Tai Chi Toe hi a thi tin thuthang a lengvak ciamco ih mipi in tuarpinak phunphun an langter. Asinan a thuhla an zingzoi vivo tikah cun a thi hrih lo ti an theisuak. A uico cu a damlo bese zet ti an thei ih mipi in dam lohli hram seh’ tin duhsaknak an hlan.\nRalhrang Pawlin Ke Ṭha Lo An Kap That, A Thluak A Pawt


Ralhrang In Ralkap Ṭuan Zo Pawl Hnenah “PDF Thuhla In Sim Asilen Leiram Kan Lo Pe Ding” An Ti – Meifar\nRalhrang In Ralkap Ṭuan Zo Pawl Hnenah “PDF Thuhla In Sim Asilen Leiram Kan Lo Pe Ding” An Ti\nKachin State, Bhamo ramsung ah tualsung mipi kilhimtu PDF le ralhrang pawl an doaw rero lai, khuasung khalah bomb a puak ṭheu. Ralbawi in khuasung ih ralkap ṭuan zo, pension pawl cu an phone-kual vivo ih, “PDF thawn pehtlaihaw mi, PDF thuhla in sim asilen leiram kan lo pe ding” an ti.\nHmin tarlang remlo tualsung mi pakhat in, “Phone thawn an be vivo, PDF thawn pehtlaihaw tu thuhla, ralkap pawl dotu thuhla in sim thei asilen leiram kan lo pe ding an ti” tin media hnenah a sim thei.\nBhamo ramsung ah ralhrang lamtang an cak deuhdeuh ih kaih tong khal an tam zet, zarhkhat sungah mi 9 lenglo cu an kai ringring thlang. Ralkap le ralkap lamtang pawl cu khuasung hmun dangdang ah mipangai vekin an tlangleng, uniform an hruh lo ih PDF pawl thuhla cu an zingzoi vivo.\nTualsung mi in, “Tulai hi PDF thuhla zingzoitu an tam tuk, ṭhenkhat cu kutdawt vekin an tlangleng, uniform an hruh lo ih a phunphun in PDF thuhla an zingzoi ruangah si ding an kaih ngahmi khal an tam tuk” a ti.


Obama Hrang Ralkap Bur Tampi Le Kilhimtu 1000 - Chinland Today Media\nObama Hrang Ralkap Bur Tampi Le Kilhimtu 1000\nNovember 15, 2012 12:17 am·1 comment\nObama in Asia ram Thailand ih a tlawnnak dingah US security team cun an in ding tidai khal anmahten an keng ding. Cucu tur thlak pang ding ti ṭihphannak ruangah a si. Cutawk ah President Barack Obama cu amah thluntu pawl thawn Zarhpini, 17.11.12, le Tlawngkai Nikhatni, 18.11.12, nihnih sung a um ding. Obama ih security thu ah US acozah lam ṭuanvo neitu pawl cun ahlan US president hlun George W Bush le Ramdang Secretary Hillary Clinton pawl UK an tlawng lai khalah cuti ṭhiamṭhiam in an tuahsak thu an sim. “Thailand acozah lamin Obama ra tlawng dingmi ih an timtuahawk ve dan hi, mumal neilomi a si. America hi an ra tlawng ding tinten ramdang ra tlawngtu pawl hnakin thu le hla tambik a si. White House ih kan tlawng caan ah hmuah an hnenah hivek lawmmam cun tuahsak dingin kan dil dah kel lo. Cuvek cun annih khalin thil tampi tuahsak dingin dil lo sehla a ṭha,” ti’n hmin tarlang duhlotu acozah tuanvo nei pakhat cun a phunzai.\nUS President Barack Obama in president ih hriltlin a sisal zo hnu a hmaisabik ramdang a tlawnnak dingah body guard 1000 hnakih tam cu amah kilhimtu dingah a hmang ding a si. Cumi sungah Thai ralkap 500 le police tampi cu Thailand a um sung amah kilhimtu ding ṭuanvo an lak bawm ve ding. Security hrangih a cipciar cu FBI (US Federal Bureau of Investigation) le CIA (Central Intelligence Agency), le Marines Corps. pawl kom-aw in ṭuanvo an la ding. Obama ih to dingmi vanzam (Air Force One aircraft) khal ralkhamnak, meithal le pukpi ih menmen ih kahsiat theihlomi thir thawn tuam a si dingih, sanman hriamhrei pawl thawn a zam ding. Cun Black Hawk helicopter khalin a thlun ding.\nRalkap bawi pawl cun National Security Centre, Counter-Terrorism Operations Centre, le Air Force’s Security Force Command, tvp. in hmakhatte ah suak lohli le zam lohli thei dingin an vanzam pawl cu ready ringring ding a si. US ihsin a rami ṭuanvo neitu pawl cun ralring cia ṭhepṭhep in an um zo. US Embassy ih hnaṭuan pawl le midang upa 20 lenglo cun an umdan ding pawl an zir cia thluh zo. Zohhliahtu, intelligent, pawl cun a hleice in Thai Khufah le Santi Maitri innpi pawl cu an zoh. Ziangahtile cutawk ahcun Obama cu a rung ding. Thuthang laktu pawl khal cutawk hmun ahcun free zetin lutkhuan an ngah lo.\nObama cun Thailand Siangpahrang khal Siriraj siizung ah, Zarhpini zaanlam nazi 3 ah, a tawng ding. Cuṭheh lawngah Government House (Parliament innpi) ah a feh ding ti’n Foreign Minister Surapong Towichukchaikul in a sim. Obama cun Thailand a suahsan hnu Tlawngkai Nikhatni ah kan ram, Myanmar, ah tlawng in President Thein Sein le Daw Awng San Suu Kyi pawl a tong ding. Cuṭheh Tlawngkai Nihnihni ah Cambodia ah a feh ding. Cutawk ahcun ASEAN (Association of Southeast Asian Nations) ih a vei 21 nak meeting pi ih a rasuaktu ASEAN hruaitu upa pawl cu a tong ding.\nHillary Clinton Thinnat Nei President Tling Lo Ding\nHillary Rodham Clinton Cu President Dingah A Tling : Barack Obama\ncukel tete says:\ncu ti kel tete… tete setset in…amak si ti au law.


Penalty Ah Man Unted In Nehnak An Co Ding – Ferdinand – Times Of Chinland\nPenalty Ah Man Unted In Nehnak An Co Ding – Ferdinand\nMan United dungkham hlun Ferdinand cun tuizan ih Barcelona le Man United puai ah a team hlun Man United in nehnak an co a zum sawn thu a relsuak sal ih penalty ah Man United in nehnak an co ding a ti.\nMan United le Barcelona hi Oldford ah veikhat an rak do aw zo ih 0-1 in mikhual Barcelona an cak.Tuitum ah ah 0-1 thawn Man United in nehnak an co ve asile penalty sit ding an si.\nFerdinand cun ,”Kan puai hmaisa sawn ah Man United in khawlzawn ih sitmi veikhat hman an nei thei lo ih an sit goal thei lo phah.Tui tum ahcun an sit goal tengteng a tul ih nehnak an co ka zumzet.\n“Champions league vek zuamawknak picang ih nehnak kan co duh a si ahcun kan sit goal tengteng a tul.Tui tum hrang Solskjaer in a dungkham pawl tha zetih a remhnget thei ka beisei ih hmaisa tum bangin a tisual sal ka zum nawn lo.Barcelona hi Bawhlung cotam zetih lek an si bangin kan hnaihnok thei asile kan hrang caantha a tam dingih kan dinhmun a tha ding.\n“Ka thinlung cun Man United a ti ringring nan,Messi parah tampi a thum aw in ka ruat.Player thazet a si ih puai pakhat ti danglam theitu a si.Ziang a si khalle 0-1 in Man United an cak ka zum ih penalty ah nehnak an co ding a si,” a ti.\nC.Ronaldo In Goal A Thunsal Ding – Van Basten\nBarcelona In Man United Sop In Champions League Semi Final An Lut


Tlangleng lamzin laifang ih tlami naute runsuaktu tlangval; VIDEO – Buannel News\nSeptember 25, 2018 Buannel News HOT NEWS, Latest 0\nMai’ nunnak hrang hman ih ṭihnung rapthlak tak si cingin Tlangleng in a rial that hmuarhmo ding phangin tlangval pakhat cu Tlangleng zin ah a dawpthla ih naute a runsuahnak ah Tlangleng in a rial that zikte leuleu. Hi Video hi tufang Online social media parih laar tak pakhat a si.\nNupinu pakhat cu Tlangleng zinkap ah kun in Tlangleng zin ih a naute nawrnak leng thawn a tlami a fate cu ti ngaihnak theiloin a zoh cuahco lai ah, Tlangleng le a ra rero lai, Tlangval pakhat cu Tlangleng zin ah a dawpthla vurvo ih Naute leng (stroller) le a sungih naute cu himdamten a pawrhsuak thei nerno. Amah sawn riangri tlangleng in a rial that zikte tleuleu.\nMi ṭhen cun himi Video hi an zumlo, Tlangleng a ra rero laimi hmu cingin mai’ nunnak thap ngam khawpih kha vek run ngam cu thil cangthei a si lo, tiah a sawiseltu tla an um hnuaihni. Asinan zianglam a si khal le thudik le thuphan ti cu Video ah hin rak zoh awla na ruahdan run rel ve mei aw.


Sumpai khawl dan olsam bik (3) - IHBURLEN\nSumpai khawl dan olsam bik (3)\nJanuary 15, 2022 admin CAHRAM 0\nSumpai khawl hi hmansuah lam cak pawl hrangah thil ol lo zet. Thenkhat cun sumpai lakluh tikah khawl dingin kan hngilh ṭheu fawn. Asinan a caancaan ahcun kan thil lei duhmi hrangah cun sumpai kan tuakaw ih kan khawl ṭenṭo thei thotho.\nCuruangah sum khawl thiam lo hrangah kan thiam theinak dingin le tenrenten nuntu khawsak kan thiam theinak dingah a tanglam bangtukin sumpai khawl dan ṭha tarlang a si.\n1. A dotdotten khawl aw: Hi dan cu kum khat, thla khat lole zarh khat tiin na sum lakluhmi kha khawl aw. Tahṭhimnak ah zarh khatah 100 na khawl thei asile a zarh hnihnak ah 200, a zarh thumnak ah 300 tiin pungter vivo aw. Asinan himi cu na sumluh dan ihzir a si ve ih hi hnakih mal na lakluh lole tam na lakluh dan ihsin nangmahte na remaw vivo thei ko. Zarhtin na harsat asile thla tin tal sumpai khawl zuam aw.\n2. Na hmansuahmi ihsin khawl aw: Hi dan hi a olsam zet. Thil pakhatkhat na lei tikah na lei tinten sumpai khawl vivo ding a si. Tahṭhimnak ah na thil leimi ih cem zat ṭhen hra ṭhen khat kha sumkhawlnak bawm ah ret aw. Tahṭhimnak ah 15000 man thil na lei ti bang sehla 1500 in sumkhawlnak ah ret hnik. Cuticun na thil leimi ihsin sumkhawl dan na thiam ding ih tenren dan khal na zir tel tinak a si ding.\n3. Cawhkuan vekin khawl aw: Hi dan cu nangmah le nangmah daantatawknak a si. Tahṭhimnak ah zing nazi 6 ah tho dingin na tiamkamaw ih na tho thei lo asile cawhkuan peaw awla sumkhawlnak ah rem na ti zat ret aw. Zarhpisun ah na khawm lo asile daantatnak ah sumkhawlnak ah sumpai ret aw. Cuvek vivo in na tuah asile nangmah khal na ṭhangso ding ih sumpai khal theih lo sungah tam zet na rak khawl man ziar tla a si thei.\nCNO/CNDF hnenah ralkap Zin Lin Aung ralthuam thawn a tlanlut\nMino ṭhaṭha ralkian ih tlan lo dingin CDF (Mara) in khamnak nei


A Fanu Tei Nupa Hrangah Nau A Paisak – Meifar\nA Fanu Tei Nupa Hrangah Nau A Paisak\nFebruary 5, 2022 admin Leitlun 0\nAustralia, Lilydale khawpi ih um nupa tuakkhat cu fa an nei thei lo. Kum 28 mi Meagan cu a suah ihsin nau’inn sul anei lo, a tleirawl laiah damlonak danglam zet anei ih a sunglam an zohdik cu a suah ihsin sul arak neilo ti an theisuak.\nA duhdawtmi a tlangval thawn an neihawk hnuah sibawi thiamnak hmangin midang nau an paiter, midang sul an saan ih fanute an pai. Asinan vansiatnak an ton ih an nau paisaktu cu a thi, cumi hnuah Covid-19 in leitlun a nuai ciamco ih an naupai saktu ding an hawl thei nawn lo.\nAn thinhar in an beidong zet, Meagan ih nu kum 54 mi in a fanu tei nupa cu a zangfak tuk ih a fanu ih tuarnak cu a theihthiampi. Curuangah an nau paisak dingin pum a peaw, a kum a upa zo ruangah naupai thei nawn lo dingah an ruat lawk. Sibawi in a sul sunglam an zohdik ih nau na pai thei lai” an ti.\nSibawi pawlin a fanu tei nupa ih cii cu an la ih a sul sungah an ret, asinan veithum rori a nung lo ruangah an hlawhtling thei nawn lo dingah an ruataw. A nu in beidong lo dingin a cah ih a vei 4-nak an tuahsal cu an cii a nung, January 13, 2022 ah fapa duhnung zet an nei ih an innsang cu an hlim zet.\nInnsang nubik in, “Ka fanu, ka bawm thei cu ka lungawi tuk, ka diriam tuk. Nau ka pailonak hi kum 20 lenglo a si zo ih nau ka rak pai thei lai cu ka lungawi tuk, a liamzo caan ah kirsal khalsehla ka fanu tei nupa hrangih ka thiltuahmi hi ka tuahsal thotho ding” a ti.\nRitheihsii Ngawlvel Pawlin Minung An That Ih A Sa An Ei\nKalaymyo, Pyin Thar Khua Ih Umhmun Khuar Ralhrang Pawl An Va Kap Ih 12 An Thi, PDF 7 Ih Nunnak Liam


Zaan thim hnu khalah Ralkap le Palik an cangvai ih mi pakhat an kap that - Falam Online Media\nTanintharyi ramṭhen Dawei myo ih mipi thlacamnak an nei lai ah palik le ralkap in an kap ruangah mipakhat a thi.\nZaan nazi 8 ah Ralkap ukhruai dodalnak ih nunnak liam pawl hrang thlacamnak an nei lai ah cerekngai thawn a ṭang le zak karlak ah an kap ngahmi a siih cerekngai thawn hliamtuar pahnih le rubber cerek hliamtuar khal an um tiah theih a si.\nAhmun ih um ve tu mipakhat cun “ဗိုလ်ချုပ်လမ်း ah Dothlengnak ih nunnak liam pawl hrang thlacamnak kan nei lai ah ziin kan khammi pawl palik in an ṭhiatbal ruangah venghnih kom in bungbel darkheng kan tal ciamco.”\n“Cuhnu ah palik in cerek ngai le rubber cerek thawn in kap ciamco. Nazi 9 hrawng ah Ke thum nei mawṭaw mawng kum 40 vuakvel mipakhat an kap ngah ih nazi 11 hrawngah a thi. Hliamhmatuar khal an tamzet” a ti.\nRalkap le palik pawl cun kiangkap ih dawr tawh pawl khal an bal ih dawr thil pawl an fir ciamco tiah a hmutu mipakhat in a rel.\nKawl ralkap le palik pawl hin tuisun March 11 ni ah mi 10 hnak ih tam an kapthat zo a si.\n← Manipur cozah in Myanmar raltlan cohlang tum\nCDM ih teltu Siizung hnaṭuan pawl Cozah inn ihsin an dawi suak thok →\nTitoihpuai boruak ih Thuthang diklo thlah darh hrim mi pawl


Sumthleng Umtudan - Chinland Today Media\nAugust 4, 2014 10:44 am·0 comments\nThansoh Bawmtu- Part – 10\nAmah lawngte, leitlun ramtinkim kom in tangka pakhat lawng hmang thlang thluh sehla thilri kuatawknak ah a olsam deuh ding. Asinan, hivek thil cang dingin thil olsam asilo. Beer tuahnak Copenhagen City in anmah Denmark tangka Kroner ih beer man pek an duh ding. Cuvekin Hongkong ih hnipuan thitnak khalin an zuarsuakman sumpai hongkong tangka ih ngah an duh ve ding.\nTangka hi Beer le Korte, thil le ri bangih man nei mi pakhat asi. Thilri thawn an bangawk lonak pakhat cu tangka man hi ramdang tangka lawngih tahthim theih asinak ruangah si. France tangka franc sungah America dollar atel. Dollar sungah British Pound atel. Pound sungah Japan tangka Yen atel,,..adt… cutivekin nitinten leitlun sumthlengawknak aher kualaw rero. Asinan, leitlun ramtinkim um bank le sumthlengnak hmunpawlin nitinten sumthleng rate an sim thei ringring.\nLeitlun sumthleng zuarleiawknak cun tangka man nei deuh ram tangka cu mitthep kartin in sum man athlir ringring. Sumthleng kai can aum vekin sumthleng tlak can aum. France tangka Franc le America Dollar sumthleng an kai tlang can ah Franc le Dollar tahthim ding cun Dollar man aniam bangin British pound le France franc tangka tahthim tikah pound atam sawn ringring. Ramleng sumthlengawknakah leitlun ramtin tangka hi nitin nazi 24 sung sumthleng rate athleng aw dualdo rero.\nCutin, sumthleng zuarleiawknak pakhat le pakhat cu pehtlaihawknak an nei ringring. Bank le sumthleng zuarleiawknak” Bureaus de Change” zoh in leitlun pehtlaihawknak bank sumthleng rate cu zoh thlun in bulpak sumthleng rate neih asi. Cuih sumthlengawknak cun leitlun khualtlawngpawlih sum athlengsak.\nKhualtlawng pakhat sinakin sumthleng zuarleiawknak kan tuah duh ruangah sumthleng rate tlak, sang kan theih tengteng atul. Ziang ram tangka khal si sehla sumthleng zuarleiawknak ah siseh, bank ah si maw na sum na thleng tikah alo thlengsaktu in malte amiat ringring. Curuangah khualtlawng pakhat sinakin sumthleng zuarleiawknak karlakah sumthlengtu in mallai a sung aw ringring ding asi.\nRamleng sumthleng zuarleinak ah ram tangka par ah thum aw in zo in sumthleng rate asim thei ding timi ahhin a dang thilri zuarleiawknak bangin zuartu le leitu parah thum aw in Dollar leitu an tam asile dollar man a kai ding asi. Lehlam zawngih kan rel asile lei duhmi dollar parah thum aw in a rate rel ding asi.\nRamleng sumthleng rate hi sumdawnnak le ramkhel thubuai tamnak ruangah adanglam thluh thei. Voihnih voikhat ah bulpak milai sumdawnnak ruang khalah athlengaw thei fawn. Ramleng thawi pehtlaih thilri kuat sumdawngpawl khalin a dang pursumleilawnnak pawl bangin ahlawknak lawng ruatin thil le ri an kuat ve. Amah lawngte Tokyi ah sumfathang” interest rate” atlak can ah Japan tangka Yen hi an zuar ih Dollar an lei ciamco theu. Sweden ram ih sumdawnnak athat veten Kroner sumthlengman kailam apan, Germany sumdawnnak hi ramkhel ruangih harsatnak aum tikah Germany tangka zuar in adang tangka hngelhngetnak ding hrangah an thleng cia theu.\nLeitlun sumdawnnak pehtlaih harsatnak an ton can ah sumpai rinsan in ziangkim ah an thum aw. Ramkhel le pawlkom biakawknak athat lo can ah thilri kuat sumdawngtu le sumhramthlatupawl cun USD le Swiss Franc vekih hngelhngetmi tangka ”Hard Currencies” pawl an lei ciamco theu. Asan cu hivekih ramkhel le ram khat le ram khat pehtlaihawknak siat can ah hngelhngetmi sumpai cun kel a awh ringring timi ruahsannak thawn lei an si.


Mi Thu Va Tthen Hlah! - Chinland Today Media\nMi Thu Va Tthen Hlah!\nJuly 15, 2010 11:47 pm·0 comments\n1 Korin 4:1-5\n“Mi va soi hlah; cuticun Pathian in a lo soi ve lo ding. – Matthai 7:1\nJesuh in, “Mi thu va tthen hlah!” tiah thu a pek tikah zianghman ruat cuca lo hmukhmak le raalring lo ih um ding a ti duhnak a si lo. Hih leitlun cu sualnak le dik lonak tampi ton theinak hmun a si ruangah, ‘ziangruangah cuti’n a si thei?’ timi napi ih ruah a ttul. A sim duhmi cu mi kan hnong lo pei ih sual kan puh lo pei tinak a si. Paul in, “A tikcu a kim hlanah zohman an thu tthen hlah uh, a netnak thutthennak cu Bawipa a rat tikah a si ding. Amah in khawthim sungih thuhmi thil pawl kha tleunak sungah a suahpi ding ih minung thinlung ih tumtahmi pawl kha a phuanglang ttheh ding”(1Kor.4:5) a ti.\nBiazai ngantu Robert Burns khal in, “An hnattuannak ah rinhlelh ding a ummi cu an lungput ziang a si ti theih a harzet,” a ti. Ziangruangah cuti’n thil a um? An duhsannak zohman ih theih a si lo. Pathian lawngin an thinlung sungih thuhmi cu a phorhsuak thei.\nJesuh in midang ih hmuh thei lo an thiltuah duhnak huham a simi: zaangfahnak nei lo, ttihphannak, thinnaunak, thinlung kekkuainak le an sualnak cu a thei. Cuhlei ah thinlungtak ih a pantu zate pitling nun nei dingin a hruai hngai. Curuangah a netnak ahcun kan ruah vek si loin anet tiang in hruaitu Amah thangtthattu in siter. Bawipa lawngin kan thinlung a hniksak thei. A ra thlen saal tiang kan thinlung zohfel aw dingin A hnenah bomnak dil uhsi! –David Roper\nZohman hnong hlah, an thu va tthen hlah,\nNa unau sual na zingzoi ding maw;\nNa ttuan ding cu pakhat, pakhat te lawng –\nNangmah ih mawhnak hawl in neh tum sawn aw. –Elliott\nMi dang thutthen dingah na khulfung awla,\nNangmai’ sualnak hmu dingah zamrang aw.\nA Thangtar Hnuai ah\nSOISEL DING MAW SOISEL LO DING\nDuhdawtnak In Rinhmainak A Nei Lo


Hmuh Fiang Thei lonak ihsin - Chinland Today Media\nNovember 12, 2008 1:49 am·0 comments\nBiakinn sungah Daan cabu a sar. ?2 Siang. 22:8\n– Ezekiel 37-39\n– Thufim 15:22-33\nVirginia ramtthen ih ram sung raaldo awknak hmun kiang ih inn hlunpi pakhat sungah hnattuantu pawl in a par ih cangan ummi lungto an phorh. Siar harzet ca nganmi an hnulfai tikah khuahlanlai thuhla a rak si. Kum145 sunglai a rak thup awmi thuhla an thei suak saal cu hnattuantu pawl an lung a awituk.\nHih thuanthu in khuahlanlai ah Biakinn sungah kum reipi a hlomi Daan cabu puithiam Hilkiah in a sar ih a siarmi thu in vun mangter saal. Isreal miphun hnenih a pek taami Pathian Ttongkam cu an ngaihven lo, an hngilh men ih netabik ah an hloter. Asinan siangpahrang Josiah in Pathian Daan thlun a duh ruangah Biakinn ah khawmnak tuah dingin Puithiam pawl cu thu a pek. Moses ih Daan cu an tong saal.\nCuhnak ih thupi sawn hmuhsuak ding a um. Philip in Jesuh a hmuh hnu ah a rualpi Natanael hnenah, “Moses Daan sungih a sim mipa kan hmu zo” a ti (John 1:45).\nAmerica ramsung raaldo awknak ih a teltu raalkap pawl ih lungto parih ca nganmi an hmuh cu tulai san minung pawl an lungawi in an thin a tur. Pathian in A Thu a simi Jesuh Khrih kha milai tisa ih a cantermi cu ziangtluk lungawi thinturza so a si!\nPathian Ttongkam thu sunglawi,\nZiang thawn hman tahtthim theih a si lo;\nAsinan kan siar/zingzoi lo a si ahcun,\nZianghman ah kan hmang thei cuang lo.\nBaibal cu a hlu nain, a sungih thutak cu a thar ringring.


The Beauty of Unity - Chinland Today Media\nMarch 19, 2012 12:36 am·1 comment\nLungrualnak ih Mawinak\n(The Beauty of Unity)\nPathian minung pawl unau bangin hmunkhat ih um tlang hi a ttha in a va nuam so! Aaron ih lu ihsin a khahmul le a korfual hngawng tiang a luangmi olif hriak sunglawi bangtuk a si. Hermon tlang ih daitla, Zion tlang parih a rung tlami daitla bangtuk a si. Cutawk ah Bawipa in thu in tiam ih thluasuah in pek. Cuih a thluasuah cu kumkhua nunnak a si. – Saam 133:1-3\nLungrualnak (unity) cu cahnak, nehnak le thluasuah donnak thuhrampi a si. Kawhhran le khuatlang nun ah lungruanak a um asile Khrih le miphun hrangah tumtahnak tumpi kan nei thei dingih kan sunmang (vision) tla atak in a cangsuak thei ding. Lungrualnak cu a ttha ih thiltitheinak huham a nei. Duhdawtnak le lungrualnak a umnak hmun ah Pathian huham a cangvai. Pathian fahniang pawl lungrual tein Amah thangtthatnak, biaknak le hnattuan tlangnak kan neih asile Pathian lung kan tong ding. Cuti’n Pathian kan hnenah a um dingih thluasuah: kumkhua nunnak, lungawinak, thlangamnak, lennak le damnak kan co ding. Lungrualnak ih mawinak pawl Bible sirhsan in kan zirzoi tlang pei!\nA.\tLungrual cu Thluasuah Donnak:\nSaam Cangantu in, “Pathian minung pawl unau bangin hmunkhat ih um tlang hi a ttha in a va nuam so” a ti. “A ttha in a va nuam so” timi in lungrualnak ih mawinak a langter. Zumtu cu thil ttha tuahtu dingih rundam kan si. “Aaron ih lu ihsin a khahmul le a korfual hngawng tiang a luangmi olif hriak sunglawi bangtuk a si.” Olif hriak in “thianghlimnak” a sim duh. Aaron cu hmun thianghlimbik ih a lut zik tinte’n a taksa ruangpum le a korfual thianghlimter in a lu ihsin olif hriak a burh awk ta a ttul. Culawngah Pathian ih cosaanmi raithawinak a tuah thei ih Israel miphun in sualngaidamnak an co thei. “Hermon tlangih daitla le Zion tlangih daitla bangtuk a si.” Hermon tlang cu pi 9200 a saang ih kumtluan in tlangzim ah vur a tla. Cuih vur a zup ih a luang tikah Jordan tiva hna le Galilee tili ih dawhhna ah a cang. Israel ram mipi pumcawmnak ah lo theih lo ih ttulmi a si. Zion tlang cu Judah mi hrangah tlang thianghlim, thlaraulam thluasuah khihhmuhtu a si. “Cutawk ah Bawipa in thu in tiam ih kumkhua nunnak thluasuah in pek.” Lungrual cu thluasuah donnak a si (Saam 133:1-3).\nTuni kawhhran sungih lungrualnak a um lawngah thlaraulam thluasuah: kumkhua nunnak, lungawinak le thlangam daihnak siseh, lei tisalam thluasuah: pumcawm awk theinak, lennak le tthansonak ti’n thluasuah famkim kan co thei ve ding a si.\nB.\tLungrual cu Miphun Dinsuahnak:\nPathian ih hrilmi Israel miphun thuanthu ah veikhat cu Jerusalem khua kulhnak hauhruang a cimmi Nehemiah ho in an dawl saalnak thu kan hmu. Pathian zumfektu le rawl ul thlacam nun neitu hruaitu ttha Nehemiah cu acozah hnattuan dinhmun saangpi nei asinan, a miphun le a khua le a ram a duhdawt ruangah a sinak taansan ngam in Jerusalem khuakulhnak dinh saal dingin a pok. Harsatnak le dokalhnak tampi a tong. Sihmansehla, dungsiip loin thinlung hngetkhoh nei in a hnattuan cu taimazet in a ttuan pehzom. Pathian rinsan in hmai a nor. Nehemiah in mipi hnenah, “Khuapi kulhnak phardawl cu din saal uhsila kan thangsiatnak hi rehter uhsi!” a ti tikah mipi an lung a rual ih, “Tho uhsila dinsaal uhsi,” an ti. A tim an tuah ih hnattuan cu an thok lohli (Neh. 2:17-18). A zate ah ni 52 lawng an rei (Neh. 6:15).\nTuni kan Lai miphun sungah lungrualnak kan ttulzet. Hruaitu le mipi karlak ah siseh, miseenpi sungah siseh, lungrualnak a um kan miphun a kilkip ih a tthanso theinak dingah kut ong zom aw in kan ttuan thei dingih kan ram le kan miphun kan dinsuah thei ve ding.\nC.\tLungrual cu Raal Nehnak:\nZumtu pumpak kan nitin nun ah siseh, mibur le miphun huap dinhmun in siseh, dokalhnak le buainak kan tong ttheu. Cuvek caan ah lungrualnak hi a thupizet. Israel pawl Canaan ram pan ih an fehlai ah veikhat cu Amalek raal pawl thawn an tong aw. Cutikah, an hruaitu Moses in Joshua hnenah, ‘Kanmah lakih mi hrekkhat hril awla, Amalek pawl do dingah va feh uh. Kei cu tlang parah ka ding pei ih Pathian ih pekmi kianghrol hi ka thlir ding” a ti. Moses ih fial bangin Joshua cu Amalek pawl do dingah a feh. Cule Moses, Aaron le Hur cu tlang parah an kai. Moses in a baan a thlir sung cu Israel mi pawl in raal an neh. Asinan Moses a baangtuk ih a kianghrol a thlir thei nawn lo tikah Amalek pawl in Joshua le raalkap pawl cu an rak neh vingvo. Moses ih baan a zawngtuk ruangah Aaron le Hur in lungto an laak ih an toter hnu ah an pahnih in Moses ih baan cu an thlir bawm. Cuti’n zaanlam nitlak tiang a baan cu an thlir sak ringring ruangah Joshua in raal a neh thei a si (Suah. 17:8-16).\nTuni ah zumtu pawl kan lung a rual ih, pakhat le pakhat bom awkton kan thiam le mai’ ttuanvo ciar dikfelzet le taimazet ih kan ttuan cio asile nehnak kan co ve ding a si. Satan le a ho pawl ih dokalhnak cu kan neh thei dingih nehnak thantar kan zaar thei ve ding a si.\nD.\tLungrual cu Harhdamnak\nThuthangtha Luka 5:17-24 sungah lungrualnak a um ruangih tidamnak a duhzettu mizengpa in damnak a ngah thu kan hmu. Nikhat ah Jesuh Capernaum khua ih thu a zirh rero ih, Jerusalem, Judea ram le Galilee ram khuakip ihsin a rami Farasi, Daan thiam pawl le mipi tamzet in an ngai. Minaa damter theinak Bawipa ih huham cu Jesuh parah a um. Culai ah mizengpa pakhat cu a ihphah thawn laang in mi pali in an rak zawn ih Jesuh hnenah thlenpi an tum. Sikhalsehla mipi an tamtuk ruangah an fehpi theinak lamzin a um lo. Curuangah inn parah an kaipi, inn tlunkhuh an boh ih mizengpa cu Jesuh ih hmai rori ah an vun tthum. Jesuh in an zumnak a hmuh tikah a lungkimzet ih mizengpa cu a damter. Mi pali pawl ih minaa zawnruahnak le lungrualnak ruangah siseh, mizengpa le a zawntu pawl ih lungrualnak ruangah siseh, Jesuh in minaa damternak maksak a tuah ih Pathian hmin a sunglawi.\nTuni zumtu pawl tla lungrual te’n hmunkhat ah kan khawm, Pathian kan thangtthat, hla kan sak ih thla kan cam tlang asile Pathian in thluasuah in pe ding. Pakhat le pakhat aanciing aw te’n le kut ong zom aw in A hna kan ttuan tlang vialvo asile Pathian thluasuah kan co ding. Kan lakih taksa, thinlung le thlarau dam lo pawl in tidamnak an co ve ding a si.\nPathian fahniang pawl lakih lungrualnak um ding cu Pathian ih duhbikmi a si (Saam 133:1). Zumtu pawl kan lung a rual ih pumkhat kan si ding cu Jesuh ih thlacamnak a si (John 17:21). Lungrualnak cu rundamnak, Lungrualnak a umnak hmun ah Pathian thluasuah a um. Kan kawhhran sung le kan miphun sungah lungrualnak a um ahcun thlaraulam siseh, thinlunglam siseh, tisalam siseh a kilkip in tthansonak a si. Kan miphun sungah lungrualnak a um asile Pathian uknak ram kauhternak le kan miphun tthansonak hrangah hmunkhat te’n kut kai aw in kan ttuan tlang thei ding. Kan zate’n Pathian thluasuah famkim kan don cio theinak dingah pakhat le pakhat duhdaw aw le lungrual te’n um tlang thei zuam cio uhsi!\nHminsin: March 18, 2012 MCCU [Malaysia Chin Christian Union] Sunday pulpit exchange ah Zophei Christian Fellowship biakinn ih thuthangtha simmi a si.\nNun Thar Thawhnak\nZiangti’n Sual theih-awknak Na Thlenter Ding\non March 19, 2012 at 11:51 pm\nSazapa na thusim mi tha zang ka ngah nasa